tttarun/llama2_hindi huggingface dataset:
"आज़ादी का लक्ष्य पूरे देश की भागीदारी के बिना संभव नहीं था।" इस संदर्भ में भारतीय राष्ट्रीय आंदोलन में उत्तर-पूर्वी क्षेत्र के योगदान को उजागर कीजिये।
उत्तर :
 उत्तर की रूपरेखा- 
संक्षेप में स्वतंत्रता आंदोलन में पूरे भारत के योगदान को समझाएँ।
आज़ादी के संघर्ष में उत्तर-पूर्वी राज्यों के योगदान की चर्चा करें।
भारत 1947 में स्वतंत्र हुआ और स्वतंत्रता के इस संघर्ष में लोगों ने भागीदारी की एवं समग्र रूप से योगदान किया। इस प्रक्रिया में उत्तर-पूर्वी राज्यों ने अपनी पूरी सामर्थ्य से सहयोग किया। ब्रिटिश साम्राज्य के विरुद्ध विद्रोह की शुरुआत करने में उत्तर-पूर्व ने महत्त्वपूर्ण भूमिका निभाई, जिसने अंततः अंग्रेज़ों को हमारी मातृभूमि छोड़ने के लिये बाध्य किया। इस क्षेत्र के योगदान को प्रमुख स्वतंत्रता सेनानियों की उपलब्धियों के माध्यम से समझा जा सकता है। 
यू टिरोट सिंह- वर्तमान मेघालय के इस सेनानी ने जनजातियों एवं समुदायों की एकता के लिये प्रयास किया तथा 3 वर्षों तक ब्रिटिश सत्ता से संघर्ष किया। बाद में उन्हें ढाका में कैद कर लिया गया, जहाँ उनकी मृत्यु हो गई।
रानी गैडिनलियू- स्वतंत्रता संग्राम में इनका महत्त्वपूर्ण योगदान था। उन्होंने अंग्रेज़ों की दमनकारी नीतियों का खुलकर विरोध किया और विरोधस्वरूप ‘जेलियागांग’ लोगों को कर देने से मना किया। उन्होंने 13 वर्ष की उम्र में अंग्रेज़ों के विरुद्ध आंदोलन शुरू किया। 16 वर्ष की उम्र (1932 ई.) में उन्हें जेल में डाल दिया गया जो स्वतंत्रता के बाद रिहा हुईं।
कनक लता बरुआ- ये असमी स्वतंत्रता सेनानी थीं तथा ‘भारत छोड़ो’ आंदोलन से सम्बद्ध थीं। 1942 के आंदोलन में जब ये शान से राष्ट्रीय झंडा थामे हुई थीं तो अंग्रेज़ों ने उन्हें गोली मारकर मौत की नींद सुला दिया।
उपरोक्त सेनानियों के अलावा उत्तर-पूर्व के कई अन्य लोगों ने भी भारत के स्वतंत्रता संग्राम में समान योगदान किया। इनमें से कुछ के नाम हैं: बीर टिकेन्द्र जीत सिंह, कुशल कुँवर, गोम्बधन कुँवर एवं पियाली फूकन।
इस तरह, इसमें कोई संदेह नहीं है कि भारत की स्वतंत्रता की लड़ाई में पूर्वोत्तर भारत का  महत्त्वपूर्ण योगदान रहा।
स्वतंत्रता-पूर्व भारतीय महिलाओं के उत्थान के लिये उठाए गए कदमों का परीक्षण कीजिये।
उत्तर :
उत्तर की रूपरेखा- 
भारतीय महिलाओं के उत्थान के लिये स्वतंत्रता-पूर्व उठाए गए पहलों की चर्चा करें।
इन सुधारों की सीमाओं के बारे में भी बताएँ।
सकारात्मक निष्कर्ष प्रस्तुत करें।
भारत में स्वतंत्रता के पूर्व कई तरह की सामाजिक बुराइयाँ प्रचलित थीं। जैसे- सती प्रथा, बाल-विवाह, विधवा को पुनः विवाह न करने की अनुमति, स्त्री-शिक्षा पर मनाही आदि। इन बुराइयों को समाप्त करने के लिये भारतीय सुधारकों के साथ-साथ कई ब्रिटिश अधिकारियों द्वारा भी प्रयास किये गए।
भारतीयों में राजा राममोहन राय ने मानव समाज को कलंकित करने वाली सती प्रथा के खिलाफ ज़ोरदार आवाज़ उठाई और विलियम बेंटिक के सहयोग से 1829 में इस प्रथा को अवैध घोषित करवाया।
ईश्वरचंद्र विद्यासागर ने विधवा पुनर्विवाह को मान्यता दिलाने के लिये प्रयास किया। उन्होंने वेदों के माध्यम से इसे सिद्ध करने की कोशिश की और हज़ारों लोगों से हस्ताक्षरित पत्र को सरकार के समक्ष भेजा। अंततः सरकार ने 1856 में विधवा विवाह को वैध घोषित कर दिया। 
डी. के. कर्वे और वीरेसालिंगम पंटुलु ने महिला उत्थान के लिये महत्त्वपूर्ण योगदान दिये हैं। कर्वे ने 1899 में पुणे में विधवा आश्रम और 1906 में मुंबई में भारतीय स्त्री विश्वविद्यालय की स्थापना की।
बाल-विवाह को नियंत्रित करने के लिये बी.एम. मालाबारी के प्रयत्नों से 1891 में सम्मति आयु अधिनियम और 1930 में शारदा अधिनियम पारित किया गया। साथ ही सावित्री बाई फुले और ज्योतिबा फुले ने भी महिलाओं के उत्थान के लिये महत्त्वपूर्ण कार्य किये।
ब्रिटिश अधिकारियों में विलियम बेंटिक का योगदान तो था ही, साथ ही चार्ल्स वुड और इसाई मिशनरियों ने भी स्त्री शिक्षा के लिये सिफारिशें की। इसके अतिरिक्त 1919 के सुधारों में भी महिलाओं के लिये सीमित मताधिकार की सिफारिश की गई।
किंतु महिला उत्थान के उपर्युक्त प्रयासों के सीमित परिणाम रहे। जिसे निम्न बिंदुओं के माध्यम से देखा जा सकता है-
इन सुधारों के परिणाम उच्च-मध्यम वर्ग तक ही सीमित रहे और ग्रामीण क्षेत्रों में इन सुधारों की अनुगूंज नहीं सुनाई पड़ी।
नेतृत्व के दृष्टिकोण से भी इनमें महिलाओं की भूमिका का अभाव दिखा, जिसे सुधारवादी आंदोलन की सीमा ही कहा जा सकता है।
भारतीय सामंतवादी ढाँचे ने इन सुधारों को नकार दिया। साथ ही सुधारवादियों को रुढ़िवादियों के विरोध का भी सामना करना पड़ा।
औपनिवेशिक सत्ता द्वारा भी रुढ़िवादी तत्त्वों को संरक्षण प्रदान कर सुधार की प्रक्रिया को बाधित किया गया। 
यद्यपि इन सुधारों के अपेक्षित परिणाम समाज को नहीं मिल सके फिर भी ये तत्कालीन भारतीय परिस्थितियों के संदर्भ में महत्त्वपूर्ण थे, जिनकी सार्थकता निर्विवाद है।
चोलकालीन स्थापत्य कला पर प्रकाश डालते हुए इनकी सांस्कृतिक उपलब्धियों की चर्चा करें?
उत्तर :
उत्तर की रूपरेखा- 
चोलकालीन स्थापत्य कला का परिचय दें।
चोलकाल के विभिन्न सांस्कृतिक को बताएँ।
निष्कर्ष लिखें।
चोल काल दक्षिण भारत के इतिहास का चरम बिंदु था, जहाँ स्थापत्य समेत संस्कृति के विभिन्न पक्षों का बहुमुखी विकास हुआ। इसे निम्न रूप में देखा जा सकता है:-
चोलकालीन स्थापत्य कला
चोलकालीन स्थापत्य कला भवन निर्माण की द्रविड़ वास्तुशैली के सर्वश्रेष्ठ स्वरूप को अभिव्यंजित करती है।
मंदिर के गर्भगृह के ऊपर पिरामिडनुमा विमान जो सामान्यतः पाँच से सात मंजिलों से बना होता है, इस शैली की महत्वपूर्ण विशेषता है।
गर्भगृह के सामने नक्काशीदार खम्भों वाले विशाल मंडप तथा प्रवेश हेतु भव्य और विशाल गोपुरम्
चोलकालीन वास्तुकला की सुन्दरता को बयां करते हैं।
वास्तुकला के साथ-साथ मूर्तिकला और चित्रकला का बेजोड़ समन्वय चोलकालीन स्थापत्य कला की एक महत्वपूर्ण विशेषता है। उदाहरण के लिये राजेश्वर मंदिर में दुर्गा, लक्ष्मी, शिव, अर्द्धनारीश्वर जैसे देवताओं कि मूर्तियों के साथ-साथ राजाओं और रानियों की भी प्रतिमाएं हैं।
नंगावरम् का सुन्दरेश्वर मंदिर, कुम्बकोनाम का नागेश्वर मंदिर तथा मलाई मंदिर, गंगईकोंडचोलपुरम का शिव मंदिर तथा तंजौर का वृह्देश्वर मंदिर चोलकालीन स्थापत्य कला के महत्त्वपूर्ण उदाहरण हैं। अपनी विशिष्ट सुन्दरता के लिये तंजौर के वृहदेश्वर मंदिर को 1987 में यूनेस्को की विश्व विरासत सूची में शामिल किया गया है।
द्रविड़ मंदिर शैली
चोलकालीन सांस्कृतिक उपलब्धियों के अन्य पक्ष
स्थापत्य कला के अलावा इस काल में भारतीय मूर्तिकला का स्तर भी बढ़ा। श्रवणबेलागोला में गोमेतेश्वर की प्रतिमा इसका एक सुन्दर उदाहरण है।
मूर्तिकला में छवि निर्माण की शैली का भी विकास हुआ, जिसमें शिव की नृत्य मुद्रा को बेहद सुन्दर ढंग से उकेरा गया है। इस काल की कांसे की बनी नटराज की मूर्तियाँ सर्वश्रेष्ठ मानी जाती हैं।
मूर्तियों के माध्यम से नृत्य की अभिव्यक्ति इस काल में नृत्यकला के महत्त्व को भी दर्शाती है।
इसके अलावा इस काल में विभिन्न राजवंशों ने कला और साहित्य को भी प्रोत्साहन दिया। भक्ति के विकास से अलवर और नयनार  संतों की रचनाओं को तिरूमुरई नाम से ग्यारह जिल्दों में संकलित किया गया तथा इन्हें पाँचवां वेद माना गया।
तमिल साहित्य के विकास के कारण इस काल को तमिल भाषा का स्वर्ण युग कहा गया है। चोल दरबारी कवी कंबन कृत रामायण को आज भी तमिल साहित्य का एक क्लासिक  माना जाता है।
इसके अलावा कन्नड़ तथा तेलूगु साहित्य का भी विकास हुआ। कन्नर काव्य के तीन रत्न पाम्पा, पोंना और रत्ना इसी युग से संबंधित थे। ननैया ने इस  काल में तेलूगु में महाभारत की रचना की, जिसे आगे चल कर टिकन्ना ने पूरा किया।
स्पष्ट है कि स्थापत्य कला तथा अन्य सांस्कृतिक उपलब्धियों की दृष्टि से चोलकाल दक्षिण भारत का स्वर्णकाल था।
महाद्वीपीय विस्थापन सिद्धांत के पक्ष में दिये जाने वाले तर्कों की विवेचना कीजिये। यह प्लेट विवर्तनिक सिद्धांत से किस प्रकार भिन्न है?
उत्तर :
उत्तर की रूपरेखा- 
महाद्वीपीय विस्थापन का संक्षिप्त परिचय दें।
महाद्वीपीय विस्थापन के पक्ष में तर्क प्रस्तुत करें।
महाद्वीपीय विस्थापन और प्लेट विवर्तनिकी में अंतर बताएँ।
महाद्वीपीय विस्थापन का सिद्धांत जर्मन वैज्ञानिक अल्फ्रेड वेगनर द्वारा दिया गया था। इसके अनुसार सभी महाद्वीप एक बड़े भूखंड से जुड़े हुए थे। यह भूखंड एक बड़े महासागर से घिरा हुआ था। इस बड़े महाद्वीप को पैंजिया और बड़े महासागर को पैंथालसा नाम दिया गया। 20 करोड़ वर्षों पहले पैंजिया विभाजित होकर लारेशिया और गोंडवाना लैंड नामक दो बड़े भूखंडों में विभक्त हुआ, और बाद में ये खंड विभक्त होकर आज के महाद्वीपों के रूप में परिवर्तित हो गए। 
महाद्वीपीय विस्थापन के पक्ष में तर्क
महाद्वीपों में साम्य- दक्षिण अमेरिका और अफ्रीका के आमने-सामने की तटरेखाएँ अद्भुत व त्रुटिरहित साम्य दिखाती हैं। 
महासागरों के पार चट्टानों की आयु में समानता- 200 करोड़ वर्ष प्राचीन शैल समूहों की एक पट्टी ब्राज़ील तट और पश्चिमी अफ्रीका के तट पर मिलती है, जो आपस में मेल खाती है। 
भारत में पाए जाने वाले गोंडवाना श्रेणी के तलछटों के प्रतिरूप दक्षिणी गोलार्द्ध के छः विभिन्न स्थलखण्डों में मिलते हैं। इसी क्रम के प्रतिरूप अफ्रीका, फॉकलैंड द्वीप, मैडागास्कर, अंटार्कटिक और ऑस्ट्रेलिया में मिलते हैं।
घाना तट पर सोने के बड़े निक्षेप तथा ब्राज़ील में भी सोनायुक्त शिराओं का पाया जाना आश्चर्यजनक तथ्य है। 
जीवाश्मों का वितरण- मेसोसारस नामक छोटे रेंगने वाले जीव केवल उथले खारे पानी में रह सकते थे। इनकी अस्थियाँ केवल दक्षिण अफ्रीका के दक्षिणी केप प्रांत और ब्राज़ील में इरावर शैल समूह में ही मिलते हैं। ये दोनों स्थान आज एक दूसरे से 4800 किमी दूर हैं। 
महाद्वीपीय विस्थापन और प्लेट-विवर्तनिकी सिद्धांत में अंतर-
महाद्वीपीय विस्थापन में सिर्फ महाद्वीपों का विस्थापन बताया गया है, जबकि प्लेट विवर्तनिकी में महाद्वीपों और महासागरों दोनों का संचरण बताया गया है।
महाद्वीपीय विस्थापन वलित पर्वतों के निर्माण का कारण SiMa और  SiAl के घर्षणात्मक संयोग के आधार पर बताता है, जबकि प्लेट विवर्तनिकी इसका कारण टेक्टोनिक प्लेटों के अभिसरण को बताता है।
प्लेट विवर्तनिकी ज्वालामुखियों के निर्माण की प्रक्रिया की जानकारी देता है, परंतु महाद्वीपीय विस्थापन से ऐसी कोई जानकारी नहीं मिलती।
पद्मावत के सांस्कृतिक महत्त्व पर टिप्पणी करें।
उत्तर :
उत्तर की रूपरेखा- 
पद्मावत का संक्षिप्त परिचय दें।
इसके सांस्कृतिक महत्त्व का बिंदुवार उल्लेख करें।
मलिक मोहम्मद जायसी द्वारा 16वीं सदी में रचित पद्मावत सिंहलद्वीप की राजकुमारी पद्मावती और चित्तौड़ के राजा रत्नसेन के प्रणयगाथा है। कथा का द्वितीय भाग ऐतिहासिक है, जिसमें चित्तौड़ पर अलाउद्दीन ख़िलजी के आक्रमण और 'पद्मावती के जौहर' का सजीव वर्णन है। 'पद्मावत' मसनवी शैली में रचित एक प्रबंध काव्य है।
पद्मावत के सांस्कृतिक महत्त्व को निम्नलिखित बिंदुओं के माध्यम से समझा जा सकता है-
जायसी ने ‘पद्मावत’ में विभिन्न जातियों का यथास्थान उल्लेख किया है। मध्ययुग में समाज ब्राह्मण, क्षत्रिय, वैश्य और अन्य वर्णों में बँटा हुआ था और ब्रह्मणों की श्रेष्ठता तत्कालीन समाज में भी पाई जाती थी।
जायसी का पद्मावत तत्कालीन राजपूत समाज की शासन पद्धति, प्रथाओं, रीति-रिवाज़ों, विवाह-पद्धतियों, नारी की स्थिति आदि की जानकारी देने वाला महत्त्वपूर्ण काव्य है।
जायसी ने मध्ययुगीन भारतीय समाज में प्रचलित गौना प्रथा, खान-पान में बावन प्रकार के भोजन, वस्त्राभूषण, रस्म-रिवाज़, गायन-वादन, क्रीड़ा-विनोद आदि की चर्चा ‘पद्मावत’ में की है।
पद्मावत भारत में सूफी परंपरा से जुड़ा महत्त्वपूर्ण दस्तावेज है।
यह काव्य मध्य युग में राजपूत महिलाओं में प्रचलित ‘जौहर’ की परंपरा की जानकारी देता है।
यह काव्य तत्कालीन नारी की सुंदरता के विलक्षण वर्णन के साथ-साथ उसमें आत्म-सम्मान की रक्षा के भाव तथा उसके साहस को भी प्रदर्शित करता है। 
यह तत्कालीन भारत के साहित्य में भाषाई विविधता को दर्शाने वाला काव्य है। 
एक मुस्लिम होते हुए भी जायसी ने पद्मावत में तमाम हिंदू परंपराओं और त्यौहारों का उल्लेख किया है। यह तत्कालीन समाज में हिंदू-मुस्लिम सौहार्द्र का भी परिचायक है।
भारत के भू - आकृतिक विभाजन का संक्षिप्त परिचय देते हुए नदी घाटी मैदान में पाई जाने वाली प्रमुख स्थलाकृतियों का संक्षिप्त वर्णन करें।
उत्तर :
भारत में पर्वत, पठार, मैदान, मरुस्थल, तटीय मैदान द्वीप समूह के रूप में अनेक धरातलीय विषमताएँ पाई जाती हैं। इन्हीं विषमताओं के आधार पर भारत को निम्न भू–आकृतिक खंडों में  विभाजित किया गया है :
उत्तर तथा पूर्वी पर्वतमाला-  यह पर्वत श्रृंखला उत्तर-पश्चिम में जम्मू-कश्मीर से लेकर पूर्व में अरुणाचल प्रदेश में नामचा बरवा तक विस्तृत है। इसे चार भागों- ट्रांस हिमालय, वृहत हिमालय, लघु या मध्य हिमालय और शिवालिक में बाँटा गया है। 
उत्तरी भारत का मैदान- यह मैदान सिंधु एवं गंगा-ब्रह्मपुत्र नदियों के जलोढ़ अवसादों से निर्मित है। इसका विस्तार 3000 किलोमीटर से भी अधिक है और लगभग 150 से 300 किलोमीटर तक फैला है। इस मैदान को भी धरातलीय विशेषताओं के आधार पर चार भागों में विभाजित किया गया है। (1) भाबर (तलहटी से सटा क्षेत्र), यहाँ बजरी की अधिकता के कारण यहाँ नदियाँ विलीन हो जाती हैं।(2) तराई क्षेत्र भाबर के दक्षिण में मिलता है जहाँ नदियाँ पुनः सतह पर दिखाई देती हैं। यह दलदली क्षेत्र होता है। (3) बांगर, यह मैदानी उच्च भाग है जो पुराने जलोढ़ से बना होता है। (4) खादर नवीन जलोढ़ से निर्मित है। यहाँ लगभग प्रत्येक वर्ष नदियों के बाढ़ से नई उर्वर मिट्टी का निक्षेपण होता है। इसे बाढ़ का निदान भी कहा जाता है।
प्रायद्वीपीय पठार – प्राचीन गोंडवाना भूमि का यह हिस्सा त्रिभुजाकार आकृति में फैला है। उत्तर एवं दक्षिण में फैला यह क्षेत्र कई हिस्सों में विभाजित है। बघेलखंड, बुंदेलखंड, रायलसीमा, राजमहल, अरावली आदि इसी प्रायद्वीपीय क्षेत्र के हिस्से हैं।
भारतीय मरुस्थल- इसका विस्तार भारत के पश्चिमोत्तर में राजस्थान एवं गुजरात में है। यह एक शुष्क क्षेत्र है जो भारत और पाकिस्तान की प्राकृतिक सीमा बनाता है।
तटीय मैदान- ये मैदान भारत के पूर्वी एवं पश्चिमी तट के सामानांतर विस्तृत हैं। पूर्वी तटीय मैदान के संपूर्ण क्षेत्र को उत्कल तट, उत्तरी सरकार और कोरोमंडल में वर्गीकृत किया जाता है। पश्चिमी तटीय मैदान गुजरात से लेकर कन्याकुमारी तक कोंकण, कन्नड़ और मालाबार तट के नाम से विस्तृत है।
द्वीप समूह- भारत का पूर्वी समुद्री भाग बंगाल की खाड़ी में अंडमान निकोबार द्वीप समूह है। अरब सागर में उपस्थित लक्षद्वीप समूह मूंगा से निर्मित द्वीप है।
नदी घाटी मैदान में नदियों द्वारा अपरदन और निक्षेपण क्रिया से कई प्रकार की स्थलाकृतियों का निर्माण होता हैं। जैसे- जलोढ़ शंकु, जलोढ़ पंख, विसर्प, गोखुर झीलें और गुंफित नदियाँ आदि। 
जलोढ़ शंकु का निर्माण नदियों के पर्वतीय क्षेत्र से समतल मैदान में प्रवेश करने के क्रम में छोटे चट्टानी टुकड़े पीछे छूटते चले जाते हैं। इन छोटे चट्टानी टुकड़ों से निर्मित आकृति को ही जलोढ़ शंकु कहा जाता है।
जलोढ़ पंख तराई क्षेत्र में फैले अवसाद होते हैं। दरअसल जलोढ़ पंखों के माध्यम से ही तराई का निर्माण हुआ है।
नदी विसर्प का निर्माण मैदानी क्षेत्रों में नदियों के लहरदार प्रवाह के माध्यम से होता है। जब नदियाँ अपने अवसादों को नहीं बहा सकती है तो यह लहरों के समान बलखाती हुई चलने लगती है जिससे नदी विसर्पों का निर्माण होता है।
जब नदियाँ विसर्प को त्यागकर सीधी चलने लगती है तो विसर्प के अवशिष्ट भाग को गोखुर झील कहा जाता है।
उत्तर भारत के मैदान में बहने वाली विशाल नदियाँ अपने मुहाने पर विश्व के बड़े-बड़े डेल्टाओं का निर्माण करती हैं। जैसे-सुंदरबन का डेल्टा। डेल्टा का निर्माण नदियों की परिवहन क्षमता क्षीण होने के कारण होता है।
यद्यपि 1848 की क्रांतियाँ सफल नहीं हो पाई थीं, फिर भी ये यूरोप के इतिहास के लिये ऐतिहासिक साबित हुईं। चर्चा कीजिये।
उत्तर :
उत्तर की रूपरेखा- 
1848 की क्रांतियों का परिचय दें।
इन क्रांतियों के महत्त्व को स्पष्ट करें।
यूरोप के इतिहास में सन् 1848  को ‘क्रांतियों का वर्ष’ कहा जाता है। क्रांति की इस शृंखला का आरंभ फ्राँस से हुआ। इन क्रांतियों के कारणों में पिछले दो दशकों  के आर्थिक परिवर्तन, परंपरागत यूरोपीय समाज का विघटन, सरकारों द्वारा सुधारों का अनसुना करना, उदारवादी विचारों की प्रगति आदि शामिल थे।
आस्ट्रिया से मेटरनिख की बेदखली के बावज़ूद प्रतिक्रियावादी शक्तियों से प्रगतिशील उदारवाद एवं राष्ट्रवाद पराजित हो चुका था। अब प्रतिक्रियावादी सत्ता के केंद्र बिंदु में श्वार्जेनबर्ग था। सभी क्षेत्रों में ये शक्तियाँ विजयी हुईं।
1848 की क्रांति के असफल होने के बावज़ूद इसने यूरोप में अनेक सुधारों को बनाए रखा:
क्रान्ति के दौरान आस्ट्रिया में अर्द्ध-दास-व्यवस्था को नष्ट कर दिया गया था, जिसे पुनः आरंभ नहीं किया गया।
यूरोप के कई देशों यथा- स्विटज़रलैंड, सार्डीनिया, हॉलैंड आदि देशों में किसी-न-किसी रूप में संवैधानिक शासन बना रहा।
स्विट्ज़रलैंड में 1848 की क्रांति के प्रभाव में जो संविधान बना उसके माध्यम से वहाँ एक प्रजातांत्रिक एवं संघीय गणतंत्र का मार्ग प्रशस्त हुआ।
इसने लोगों को मतदान का अधिकार प्रदान किया। यह अधिकार सार्वभौमिक नहीं था। यद्यपि प्रशा के फ्रेडरिक विलियम ने सार्वभौमिक मताधिकार की घोषणा की थी, किंतु इस व्यवस्था के द्वारा भी गरीबों के प्रतिनिधित्व को उचित स्थान नहीं मिल सका।
उपर्युक्त उपलब्धियों के आलोक में यह कहा जा सकता है कि 1848 में यूरोप की क्रांतियाँ भले ही अपने चरम परिणति को प्राप्त करने में असफल रही हों, किंतु जिन उदारवादी एवं राष्ट्रवादी भावनाओं के आधार पर इसकी शुरुआत हुई थी, उसे अंतिम रूप से नष्ट नहीं किया जा सका। उदारवादी प्रवृतियाँ आगे चलकर उस गहराई से नहीं उभरी लेकिन राष्ट्रवादी सोच एक ‘टाइम बम’ के रूप में स्थापित हो गया, जिसने 19वीं सदी के उत्तरार्द्ध एवं 20वीं सदी में वर्गीय घृणा, अखिल जर्मनवाद, फासीवाद, कार्ल-मार्क्स का दर्शन आदि परिणामों के रूप में ज़ोरदार धमाका किया।
मुस्लिम समाज-सुधार आंदोलन के संदर्भ में वहाबी आंदोलन और अलीगढ़ आंदोलन की भूमिका एवं उपलब्धियों का आलोचनात्मक मूल्यांकन करें।
उत्तर :
उत्तर की रूपरेखा- 
वहाबी और अलीगढ़ आंदोलनों का संक्षिप्त परिचय दें।
दोनों आंदोलनों की विशेषताओं को बताएँ।
दोनों आंदोलनों की नकारात्मक पहलुओं की चर्चा कर आलोचना करें।
स्वतंत्रता से पूर्व भारत में विभिन्न धर्मों और संप्रदायों में चेतना का विकास हुआ। मुस्लिम समाज में इसके लिये वहाबी, अहमदिया और अलीगढ़ जैसे सुधारवादी आंदोलनों का महत्त्वपूर्ण योगदान रहा है। वहाबी आंदोलन के प्रणेता शाह वलीउल्लाह थे। बाद में सैयद अहमद बरेलवी ने वलीउल्लाह के विचारों को आगे बढ़ाया। अलीगढ़ आंदोलन की शुरुआत सर सैयद अहमद खां ने की थी। 
वहाबी आंदोलन पुनर्जागरणवादी आंदोलन था। इसमें मुस्लिमों के रीति-रिवाज़ों और अन्य धार्मिक प्रभावों की निंदा की गई तथा हिन्दुस्तान को दारुल-हर्ब (काफिरों का देश) से दारुल-इस्लाम में बदलने की अपील की गई। उन्होंने इस्लाम में वैयक्तिक अंतश्चेतना और इस्लाम के प्रमुख न्याय शास्त्रों में सामंजस्य स्थापित करने पर बल दिया।
दूसरी ओर अलीगढ़ आंदोलन ने धार्मिक रीति-रिवाज़ों के अंधानुकरण की प्रवृत्ति पर रोक लगाईं। इस आंदोलन के माध्यम से कुरान की शिक्षाओं की व्याख्या वैज्ञानिक दृष्टिकोण से करने की अपील की गई। सरकारी सहयोग और संरक्षण से मुसलमानों में शिक्षा का प्रसार कर रोज़गार में वृद्धि पर ज़ोर दिया गया, ताकि मुस्लिम समाज की दशा में सुधार हो सके। 
उपर्युक्त सुधारवादी कदमों के बावज़ूद दोनों आंदोंलनों ने कुछ मामलों में राष्ट्रीय एकता और  स्वतंत्रता आंदोलन को ठेस भी पहुँचाई। वहाबियों के दारुल-इस्लाम स्थापित करने की प्रवृत्ति ने अन्य संप्रदाय के भावनाओं को बाधित किया। सर सैयद अहमद खां जो प्रारंभ में हिंदू और मुलसमान को भारत की दो आँखें मानते थे, कालांतर में अंग्रेज़ों के फूट डालो और राज करो की नीति के समर्थक बन गए। दोनों का मानना था कि मुसलमान हिंदुओं के अधीन हैं तथा हिंदुओं के अधीन रहकर मुस्लिमों का कभी विकास नहीं हो सकता। कुछ ऐसे ही अन्य नकारात्मक पहलुओं के कारण आंदोलन कुछ सकारात्मक पहलुओं को प्राप्त करने में भी असफल रहे।
भूस्थानीकरण क्या है? क्या यह बहुराष्ट्रीय कंपनियों द्वारा अपनाई गई बाज़ार संबंधी रणनीति है अथवा वास्तव में कोई सांस्कृतिक संश्लेषण हो रहा है? चर्चा करें।
उत्तर :
 उत्तर की रूपरेखा- 
भूस्थानीकरण की अवधारणा को संक्षेप में समझाएँ।
इसकी प्रक्रिया को बताएँ।
संक्षेप में निष्कर्ष प्रस्तुत करें।
भूस्थानीकरण का आशय ऐसी अवधारणा से है जिसके अंतर्गत स्थानीय संस्कृति  की विशेषताएँ वैश्विक विशेषताओं के साथ मिश्रित हो जाती है। हाल में भूस्थानीकरण की प्रवृति में बढ़ोतरी देखने को मिली है। इस संदर्भ में यह भी दावा किया जा रहा है कि एक समय के बाद सभी संस्कृतियाँ घुल-मिल कर एक हो जाएँगी।
भूस्थानीकरण की प्रक्रिया को भूमंडलीकरण द्वारा उत्पन्न वाणिज्यिक गतिविधियों और भारतीय संस्कृति की खुलेपन की संस्कृति के संदर्भ में देखा जा सकता है। 
भूमंडलीकरण और उदारीकरण के परिणामस्वरूप जब बहुराष्ट्रीय कंपनियाँ विदेशों में स्थापित हुईं तो वे अपने उत्पादों/सेवाओं को भारतीय दृष्टिकोण से उत्पादित करने लगीं। उदाहरण के लिये विदेशी टी. वी. चैनलों एम. टी. वी., वी. चैनल, कार्टून नेटवर्क आदि ने भारतीय दर्शकों को ध्यान में रखकर कार्यक्रमों का प्रसारण किया।  विश्वप्रसिद्ध रेस्तरां मैक्डॅानाल्ड्स द्वारा भारत में चल रहे त्योहारों के समय अपने उत्पादों को व्रत रखने वालों अनुकूल बनाना भी इसी प्रकार का उदाहरण है।
भारतीय संस्कृति की विशेषताओं में से प्रमुख है उसका लचीला होना। बीते समय के कई ऐसे उदाहरण हैं जैसे- समाज सुधारकों द्वारा सती-प्रथा, विधवा पुनर्विवाह आदि पहलों के माध्यम से रुढ़िवादी दृष्टिकोण के विरोध के साथ-साथ प्रगतिशीलता के प्रति आग्रह भी दिखाया था। वर्तमान में भारतीय संस्कृति के कई पक्षों यथा: भाषा, रहन-सहन, संगीत आदि में अन्य विदेशी संस्कृतियों के तत्त्वों का समावेश स्पष्ट रूप से दिखाई देता है।  
अतः यह कहा जा सकता है कि भूस्थानीकरण की बढ़ती प्रवृत्ति कोई स्वतः स्फूर्त घटना नहीं है बल्कि यह स्पष्ट रूप से वैश्वीकरण के वाणिज्यिक हितों को साधने और विदेशी फार्मों द्वारा स्थानीय बाज़ारों को अधिगृहीत करने का प्रयास है। इसके अतिरिक्त अल्प मात्रा में उपभोगमूलक संस्कृति का भी प्रभाव है।
हाल ही में सरकार द्वारा ‘सूखा’ की परिभाषा में परिवर्तन किया गया है। परिवर्तन को रेखांकित करते हुए इसके प्रभावों की चर्चा करें।
उत्तर :
भारत  सरकार द्वारा कृषि एवं किसान मंत्रालय द्वारा जारी ‘मैन्युअल फॉर ड्रॅाट मैनेजमेंट’ से सूखे की वर्गीकृत श्रेणियों से मध्यम (Moderate) श्रेणी के सूखे को हटाने का निर्णय लिया गया है। सरकार द्वारा इस परिवर्तन से सूखे की स्थिति में राज्यों को दी जाने वाली केंद्रीय सहायता में कमी होगी। उल्लेखनीय है कि इससे पहले 2009 के मैन्युअल में सूखे को तीन श्रेणियों- सामान्य (Normal), मध्यम (Moderate) और गंभीर (Sever) में वर्गीकृत किया गया था, किंतु नए मैन्युअल में अब इसे ‘सामान्य’ और ‘गंभीर’ श्रेणियों में विभाजित किया गया है। 
परिवर्तन के प्रभाव:
इस वर्गीकरण का सर्वाधिक प्रभाव राज्यों को दी जाने वाली केन्द्रीय सहायता पर पड़ेगा। अंब राज्यों को केवल ‘गंभीर’ सूखे के स्थिति में ही राष्ट्रीय आपदा राहत निधि (NDRF) के तहत सहायता मुहैया कराई जाएगी।
‘गंभीर’ रूप से सूखे के लिये काफी सख्त मानदंड निर्धारित किये गए हैं। इसके लिये सामान्य से 50 प्रतिशत कम क्षेत्रों पर बुवाई होनी चाहिये, जबकि कठोरतम सूखे की स्थिति में भी लगभग 80 प्रतिशत क्षेत्रों में बुवाई होती है।
राज्यों में सूखा प्रबंधन के समुचित प्रणाली के नहीं होने से, विशेषकर सूखे के लिये पूर्व चेतावनी प्रणाली का अभाव होना चिंता का विषय है।
इससे राज्यों पर वित्तीय बोझ बढ़ेगा, क्योंकि इसके कारण राहत कार्यों का भुगतान राज्यों को स्वयं वहन होगा।
वस्तुतः केंद्र सरकार द्वारा किया गया यह वर्गीकरण सर्वोच्च न्यायालय के दिशा-निर्देशों के अनुकूल है। अतः राज्यों को सूखे की स्थिति में प्रगतिशील कदम उठाते हुए मनरेगा के तहत रोज़गार उपलब्ध करना चाहिये। इसके अतिरिक्त राज्यों को सार्वजनिक वितरण प्रणाली को मज़बूत करने, चेक डैम का निर्माण करने, किसानों के कर्ज़ माफी जैसे कदम उठाने चाहिये।
वैश्वीकरण से आप क्या समझते हैं? इसकी प्रक्रिया को समझाएँ तथा यह बताएँ कि क्या वैश्वीकरण पश्चिमीकरण का पर्याय है?
उत्तर :
उत्तर की रूपरेखा- 
परिचय में वैश्वीकरण और पश्चिमीकरण को संक्षेप में समझाएँ।
विभिन्न कालों में वैश्वीकरण की प्रक्रिया को बताएँ।
हाल के संदर्भों में वैश्वीकरण व पश्चिमीकरण की चर्चा करें।
वैश्वीकरण का तात्पर्य विश्व के विभिन्न समाजों और अर्थव्यस्थाओं के एकीकरण से है। यह उत्पादों, विचारों, दृष्टिकोणों, विभिन्न सांस्कृतिक पहलुओं आदि के आपसी विनिमय के परिणाम से उत्पन्न विचार है। इसके कारण विश्व में विभिन्न लोगों, क्षेत्रों एवं देशों के मध्य अन्तःनिर्भरता में वृद्धि होती है। वहीं पश्चिमीकरण का आशय ऐसी प्रक्रिया से है,  जिसके अंतर्गत समाज के विभिन्न पहलुओं यथा- भाषा, रहन-सहन, उद्योग, प्रौद्योगिकी, आर्थिक गतिविधि, राजनीति आदि में पश्चिमी विशेषताओं का समावेश होने लगता है।
वैश्वीकरण की प्रक्रिया:   
वैश्वीकरण कोई नवीन अवधारणा नहीं है बल्कि यह एक प्राचीन अवधारणा है। इसका बीज पाश्चात्य पूंजीवाद व उपनिवेशवाद में देखा जा सकता है  और जिसने अन्य देशों के संसाधनों पर नियंत्रण के रूप में अपनी प्रक्रिया को आगे बढ़ाया।
इससे पूर्व भी प्राचीन काल में प्रसिद्ध रेशम मार्ग द्वारा भी भारतीय उपमहाद्वीप समेत चीन, फारस, यूरोप और अरब देशों के साथ व्यापार-वाणिज्य के माध्यम से सभ्यताओं के बीच अंतर्क्रिया बढ़ी।
समय के साथ विभिन्न धर्मों जैसे- इस्लाम, बौद्ध और हिन्दू धर्म का यूरोप व अफ्रीका के देशों में प्रचार-प्रसार भी वैश्वीकरण का उदाहरण है।
ब्रिटेन या अन्य यूरोपीय देशों द्वारा उपनिवेशों में प्रचलित संस्कृति, भाषा, दर्शन आदि को अपने देशों में पहुँचाया गया, जिससे वैश्वीकरण को बढ़ावा मिला। इस संदर्भ में औद्योगीकरण के पूर्व पश्चिमी देशों में भारतीय सूती वस्त्रों की व्यापक मांग को देखा जा सकता है।
वैश्वीकरण और पश्चिमीकरण: 
हाल ही में वैश्वीकरण को पश्चिमीकरण के पर्याय के रूप में देखा जा रहा है। इस अवधारणा का आधार यह है कि वैश्वीकरण एक आधुनिक परिघटना है। वर्तमान में सूचना क्रांति के प्रसार, विभिन्न देशों में बहुराष्ट्रीय कंपनियों की स्थापना और पश्चिम की प्रभाविता से संचालित अंतर्राष्ट्रीय संगठनों के माध्यम से वैश्वीकरण की प्रक्रिया पश्चिम से निर्गत हुई प्रतीत होती है। इसके अतिरिक्त गैर-पश्चिमी देशों में भी पश्चिमी संस्कृति व जीवन शैली को लेकर स्वीकार्यता बढ़ी है। किंतु यह भी सत्य है कि पूर्व के देशों की संस्कृतियों का प्रसार पश्चिम सहित दुनिया के अन्य देशों में भी हुआ है। 
इस तरह यह कहा जा सकता है कि पश्चिमीकरण एक द्विमार्गी प्रक्रिया है और पश्चिमीकरण वैश्वीकरण के कई घटकों में से एक है। उल्लेखनीय है कि वैश्वीकरण पश्चिमीकरण की अपेक्षा एक नई परिघटना है।